Taħriġ fl-għawm għal persuni b'diżabbiltà Numru ta' persuni b'diżabbiltà li jattendu ċ-Ċentri ta' Matul il-Jum bħalissa qed jirċievu taħriġ professjonali minn coaches bħala parti minn proġett bejn Aġenzija Sapport u Special Olympics Malta. Il-Ministru għall-Inklużjoni u l-Kwalità tal-Ħajja Julia Farrugia Portelli żaret lil dawn l-atleti waqt is-sessjoni ta' taħriġ tagħhom fil-pixxina nazzjonali f'tal-Qroqq. B'kollox hemm 12-il persuna b'diżabbiltà mill-Aġenzija Sapport li fl-aħħar xhur bdew jibbenefikaw minn dan it-taħriġ bil-possibilità li jipparteċipaw fl-edizzjoni li jmiss tal-Olimpjadi Speċjali. Il-Ministru Julia Farrugia Portelli faħħret il-mod professjonali li taħdem bih l-Ispecial Olympics fit-taħrig ta' diversi dixxiplini differenti matul is-sena lill-persuni b'diżabbiltà. Hija qalet kif dan hu eżempju ċar ta' kif persuni b'diżabbiltà mhux talli jispikkaw fl-abbiltajiet tagħhom, talli jkunu wkoll ta' suċċess. "Fil-fatt, mis-sena 2000 'l hawn dawn l-atleti ġabu magħhom aktar minn 300 midalja u dan huwa ta' sodisfazzjon kbir anke għal pajjiżna," sotniet hi. Din il-kollaborazzjoni bejn Aġenzija Sapport u Special Olympics Malta hi parti minn serje ta' inizjattivi bejn iż-żewġ entitajiet, fejn fil-ġimgħat li ġejjin impjegati minn Aġenzija Sapport se jkunu qed jirċievu wkoll taħriġ professjonali minn Special Olympics Malta dwar eżerċizzju u nutrizzjoni, sabiex dawn ikunu jistgħu jħejju u jwasslu programmi lil persuni b'diżabbiltà li jagħmlu użu mis-servizzi tal-Aġenzija. Waqt din iż-żjara, is-Sinjura Ruth Rose Sciberras, Kap Eżekuttiv ta' Aġenzija Sapport, irringrazzjat lid-Direttur Anna Calleja u lit-tim kollu ta' Special Olympics Malta għad-dedikazzjoni tagħhom sabiex iwasslu taħriġ professjonali. Is-Sinjura Sciberras tenniet li dan huwa eżempju ieħor tal-impenn li Aġenzija Sapport għandha lejn l-iżvilupp tal-abbiltajiet ta' persuni b'diżabbiltà f'kull aspett, inkluż dak sportiv. Min-naħa tagħha, id-Direttur ta' Special Olympics Malta Anna Calleja qalet kif l-enerġija u d-determinazzjoni ta' kull wieħed u waħda minn dawn il-persuni tkompli timla lilha u lill-kumplament tat-tim bil-kuraġġ biex ikomplu jġibu iżjed riżultati pożittivi għall-pajjiżna.